৪৬ বছরেও হয়নি একটি সেতু! ২০১৭ মে ১১ ১২:৩৮:০৪ নীলফামারী প্রতিনিধি : স্বাধীনতার প্রায় চার যুগ পার হলেও হয়নি একটি সেতু। নির্বাচনের আগে এলাকার মানুষকে সেতু নির্মাণে জনপ্রতিনিধিরা আশার ফুলঝুড়ি দিলেও ৪৬ বছরেও হয়নি একটি সেতু। আশার বাণী শুনতে শুনতে কেটে গেছে এতগুলো বছর। ফলে একটি সেতুর কারণে কষ্ট পতে হচ্ছে নীলফামারীর জলঢাকা উপজেলার গোলমুন্ডা ইউনিয়নের ১৫ হাজার মানুষকে।গোলমুন্ডা ইউনিয়নে ধুম নদীর ওপর বাঁশের সাঁকোতে পার হতে হয় এলাকার মানুষকে। অথচ এই নদীর ওপর একটি সেতু হলেই এলাকাবাসীর দীর্ঘদিনের কষ্ট লাঘব হয়। বিভিন্ন কাজে এক গ্রামের মানুষকে অন্য গ্রাম তথা শহরে যেতে এই বাঁশের সাঁকোই একমাত্র ভরসা। সবচেয়ে দুঃখের বিষয়-এই বাঁশের সাঁকো নির্মিত হয়েছে এলাকাবাসীর নিজস্ব উদ্যোগ ও অর্থায়নে। প্রতিবছর স্বেচ্ছাশ্রমের ভিত্তিতে সবাই মিলে সাহায্য দিয়ে ওই বাঁশের সাঁকো সংস্কার করে। প্রতিদিন মেনাজবাজার, ধুমেরপাড়, মাছহাড়ী, জয়বাংলা, একতাবাজার, ভিতরকুটিসহ ১০ গ্রামের মানুষের হাটবাজারসহ জরুরি প্রয়োজনে বাঁশের সাঁকোটিই একমাত্র পথ। রিকশা-ভ্যান না চলায় স্কুল-কলেজের শিক্ষার্থীদের জীবনের ঝুঁকি নিয়ে এ সাঁকো পার হতে হয়।